PMIndiaData/PMIndiaSum huggingface dataset:
କଚ୍ଛ ଠାରେ ଅନ୍ତର୍ଜାତୀୟ ମହିଳା ଦିବସ ସମ୍ପର୍କିତ ସେମିନାରକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ଅନ୍ତର୍ଜାତୀୟ ମହିଳା ଦିବସ ଅବସରରେ ଭିଡିଓ କନଫରେନ୍ସିଂ ଜରିଆରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଧୋର୍ଡୋ, କଚ୍ଛ ଠାରେ ସନ୍ଧ୍ୟା 6 ଟାରେ ମହିଳା ସାଧୁଙ୍କ ଶିବିରରେ ଏକ ସେମିନାରକୁ ସମ୍ବୋଧିତ କରିବେ। ସମାଜରେ ମହିଳା ସାଧୁମାନଙ୍କର ଭୂମିକା ଏବଂ ମହିଳା ସଶକ୍ତିକରଣ ପ୍ରତି ସେମାନଙ୍କର ଅବଦାନକୁ ସ୍ବୀକୃତି ପ୍ରଦାନ କରିବା ପାଇଁ ସେମିନାର ଆୟୋଜନ କରାଯାଉଛି | ଧୋର୍ଡୋ ଠାରେ ଆୟୋଜିତ ସେମିନାରରେ 500 ରୁ ଅଧିକ ମହିଳା ସାଧୁ ଯୋଗଦେବେ। ଏହି ସେମିନାରରେ ସଂସ୍କୃତି, ଧର୍ମ, ମହିଳା ସଶକ୍ତିକରଣ, ସୁରକ୍ଷା, ସାମାଜିକ ସ୍ଥିତି ଏବଂ ଭାରତର ସଂସ୍କୃତିରେ ମହିଳାଙ୍କ ଭୂମିକା ଉପରେ ଅଧିବେଶନ ଅନ୍ତର୍ଭୁକ୍ତ ହେବ। ମହିଳାମାନଙ୍କ ସଫଳତା ସହିତ ମହିଳାମାନଙ୍କୁ ସୁବିଧା ପ୍ରଦାନ କରୁଥିବା କେନ୍ଦ୍ର ଓ ରାଜ୍ୟ ସରକାରଙ୍କ କଲ୍ୟାଣ ଯୋଜନା ଉପରେ ମଧ୍ୟ ଆଲୋଚନା କରାଯିବ। ଏହି ସେମିନାରରେ କେନ୍ଦ୍ର ମନ୍ତ୍ରୀ ଶ୍ରୀମତୀ ସ୍ମୃତି ଜୁବିନ୍ ଇରାନୀ, କେନ୍ଦ୍ର ରାଷ୍ଟ୍ର ମନ୍ତ୍ରୀ ସାଧ୍ବୀ ନିରଂଜନ ଜ୍ୟୋତି ଡକ୍ଟର ଭାରତୀ ପ୍ରବୀଣ ପାୱାର ଉପସ୍ଥିତ ରହିବେ। ଏହି କାର୍ଯ୍ୟକ୍ରମରେ ଅନ୍ୟମାନଙ୍କ ମଧ୍ୟରେ ସାଧ୍ବୀ ରିଥାମ୍ବର, ମହା ମଣ୍ଡଳେଶ୍ବର କଙ୍କେଶ୍ୱରୀ ଦେବୀ ତଥା ଅନ୍ୟମାନେ ମଧ୍ୟ ଯୋଗଦାନ କରିବେ।
ତ୍ରିପୁରାର ଅଗରତାଲା ବିମାନ ବନ୍ଦରର ନାମ ବଦଳାଇ ମହାରାଜା ବୀର ବିକ୍ରମ ମାଣିକ୍ୟ କିଶୋର ବିମାନ ବନ୍ଦର, ଅଗରତାଲା କରିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ତ୍ରିପୁରାର ଅଗରତାଲା ବିମାନ ବନ୍ଦରର ନାମ ପରିବର୍ତ୍ତନ କରାଯାଇ ମହାରାଜା ବୀର ବିକ୍ରମ ମାଣିକ୍ୟ କିଶୋର ବିମାନ ବନ୍ଦର, ଅଗରତାଲା କରାଯିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଏହି ନିଷ୍ପତ୍ତି ତ୍ରିପୁରାର ଲୋକମାନଙ୍କ ଦୀର୍ଘଦିନର ଦାବି ଏବଂ ତ୍ରିପୁରା ସରକାରଙ୍କ ଦ୍ୱାରା ମହାରାଜା ବୀର ବିକ୍ରମ ମାଣିକ୍ୟ କିଶୋରଙ୍କୁ ଶ୍ରଦ୍ଧାଞ୍ଜଳି ଦିଆଯିବା ଉଦ୍ଦେଶ୍ୟରେ ନିଆଯାଇଛି ।
ଅହମ୍ମଦାବାଦ ସାବରମତୀ ଆଶ୍ରମର ଶତବାର୍ଷିକୀ ସମାରୋହରେ ଯୋଗଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜରାଟର ସାବରମତୀ ଆଶ୍ରମର ଶତବାର୍ଷିକୀ ସମାରୋହରେ ଯୋଗ ଦେଇଥିଲେ । ଏହି ଅବସରରେ ଉଦ୍ବୋଧନ ଦେଇ ସେ କହିଥିଲେ ଯେ ଆଜି ସମଗ୍ର ବିଶ୍ୱ ସମ୍ମୁଖିନ ହେଉଥିବା ଆହ୍ୱାନଗୁଡ଼ିକୁ ମୁକାବିଲା କରିବାର ଶକ୍ତି ମହାତ୍ମାଗାନ୍ଧୀଙ୍କ ବିଚାରରେ ରହିଛି । ସେ କହିଥିଲେ ଯେ ଇତିହାସ ସହିତ ଯୋଡ଼ି ହୋଇ ରହିବା ଏକ ସମାଜ ପାଇଁ ଗୁରୁତ୍ୱପୂର୍ଣ୍ଣ । ଶ୍ରୀମଦ୍ ରାଜଚନ୍ଦ୍ରଜୀଙ୍କ 150ତମ ଜନ୍ମବାର୍ଷିକୀରେ ତାଙ୍କ ଯୋଗଦାନର ସ୍ମୃତିଚାରଣ କରି ପ୍ରଧାନମନ୍ତ୍ରୀ ମୋଦୀ ତାଙ୍କ ଜୀବନୀ ଏବଂ ବିଚାରଧାରା ଉପରେ ଅଧିକ ଶୈକ୍ଷିକ ଅନୁସନ୍ଧାନ କରିବା ଲାଗି ଆହ୍ୱାନ କରିଥିଲେ । ସ୍ୱଚ୍ଛତା ସମ୍ପର୍କରେ ମତବ୍ୟକ୍ତ କରି ଶ୍ରୀ ମୋଦି କହିଥିଲେ ଏହା ଆମ ସମସ୍ତଙ୍କ ଅଭ୍ୟାସ ହେବା ଉଚିତ୍ । ଏହା 2019ରେ ମହାତ୍ମା ଗାନ୍ଧୀଙ୍କ 150ତମ ଜନ୍ମବାର୍ଷିକୀରେ ତାଙ୍କ ପ୍ରତି ଶ୍ରେଷ୍ଠ ଶ୍ରଦ୍ଧାଞ୍ଜଳି ହେବ ବୋଲି ସେ କହିଥିଲେ । ସେ ସାରା ବିଶ୍ୱର ଜନସାଧାରଣଙ୍କୁ ସାବରମତୀ ଆଶ୍ରମକୁ ଆସିବା ଲାଗି ଆମନ୍ତ୍ରଣ ଜଣାଇଥିଲେ । ତଥାକଥିତ ଗୋ-ରକ୍ଷକଙ୍କ ପ୍ରତି କଠୋର ମନ୍ତବ୍ୟ ଦେଇ ପ୍ରଧାନମନ୍ତ୍ରୀ କହିଥିଲେ, “ଆମେ ଅହିଂସାର ମାଟିରେ ରହୁଛୁ । ଆମେ ଗାନ୍ଧୀଙ୍କ ଭୂମିରେ ରହୁଛୁ । ଗୋରକ୍ଷା ପାଇଁ ମହାତ୍ମା ଗାନ୍ଧୀ ଏବଂ ଆଚାର୍ଯ୍ୟ ବିନେବା ଭାବେଙ୍କ ଛଡ଼ା ଅନ୍ୟ କେହି ସେତେଟା ଉଦ୍ୟମ କରିନଥିବେ । ହଁ । ଏହା ହେବା ଉଚିତ୍” । ତେବେ ଗୋ-ଭକ୍ତି ନାମରେ ଲୋକଙ୍କ ହତ୍ୟା କଦାପି ଗ୍ରହଣୀୟ ନୁହେଁ ବୋଲି ସେ ମତବ୍ୟକ୍ତ କରିଥିଲେ । ମହାତ୍ମା ଗାନ୍ଧୀ ହୁଏତ ଏହାକୁ ଗ୍ରହଣ କରିପାରିନଥାନ୍ତେ ବୋଲି ସେ ମତପ୍ରକାଶ କରିଥିଲେ । ଆମ ସମାଜରେ ହିଂସାର ସ୍ଥାନ ନାହିଁ; ଦେଶର କୌଣସି ଜଣେ ବ୍ୟକ୍ତି ଆଇନ ନିଜ ହାତକୁ ନେଇପାରିବେ ନାହିଁ ବୋଲି ସେ ମତପ୍ରକାଶ କରିଥିଲେ ।
ମିଜୋରାମ, ଅରୁଣାଚଳ ପ୍ରଦେଶ ଅଧିବାସୀଙ୍କୁ ରାଜ୍ୟ ସ୍ଥାପନା ଦିବସରେ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଜ୍ୟ ସ୍ଥାପନା ଦିବସ ଅବସରରେ ମିଜୋରାମ ଏବଂ ଅରୁଣାଚଳ ପ୍ରଦେଶ ଅଧିବାସୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ରାଜ୍ୟ ସ୍ଥାପନା ଦିବସ ଅବସରରେ, ମିଜୋରାମ ବାସୀଙ୍କୁ ମୋର ଅଭିନନ୍ଦନ । ମୁଁ ପ୍ରାର୍ଥନା କରୁଛି ଯେ ଆଗାମୀ ବର୍ଷମାନଙ୍କରେ ମିଜୋରାମ ଅନେକ ପ୍ରଗତି କରୁ । ଅରୁଣାଚଳ ପ୍ରଦେଶର ନାଗରିକମାନଙ୍କୁ ରାଜ୍ୟ ସ୍ଥାପନା ଦିବସର ଅଭିନନ୍ଦନ । ଆଗାମୀ ସମୟରେ ରାଜ୍ୟ ପ୍ରଗତିର ନୂତନ ଶୀର୍ଷକୁ ସ୍ପର୍ଶ କରିବ, ଏଥିପାଇଁ ମୋର ଶୁଭକାମନା,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପୂର୍ବତନ ପ୍ରଧାନମନ୍ତ୍ରୀ ରାଜୀବ ଗାନ୍ଧୀଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ପ୍ରଧାନମନ୍ତ୍ରୀ ସ୍ଵର୍ଗତଃ ରାଜୀବ ଗାନ୍ଧୀଙ୍କ ଜୟନ୍ତୀ ଅବସରରେ ତାଙ୍କର ସ୍ମୃତିଚାରଣ କରିଛନ୍ତି । “ଜୟନ୍ତୀ ଅବସରରେ ଅମେ ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ରାଜୀବ ଗାନ୍ଧୀଙ୍କ ସ୍ମୃତିଚାରଣ କରୁଛୁ ଏବଂ ଦେଶ ପ୍ରତି ତାଙ୍କ ଅବଦାନକୁ ମନେ ପକାଉଛୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଦେଶରେ ନିବେଶ ଭିତ୍ତିଭୂମି ପାଇଁ ବ୍ୟବସ୍ଥା ପ୍ରତିଷ୍ଠା ଉଦ୍ଦେଶ୍ୟରେ ଭାରତ, ସାଉଦୀ ଆରବ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତରେ ନିବେଶ ଭିତ୍ତିଭୂମି ପାଇଁ ବ୍ୟବସ୍ଥା (ମେକାନିଜମ) ଲାଗି ବୁଝାମଣାପତ୍ରକୁ ଅନୁମୋଦନ କରିଛନ୍ତି । ଦେଶରେ ଭିତ୍ତିଭୂମି କ୍ଷେତ୍ରରେ ସମ୍ଭାବ୍ୟ ନିବେଶକୁ ଆକୃଷ୍ଟ କରିବା ଲାଗି ସାଉଦୀ ଆରବର ସଂସ୍ଥାନଗୁଡ଼ିକ ସହିତ ସମ୍ପର୍କ ପ୍ରତିଷ୍ଠା ଦିଗରେ ଏହି ଏମଓୟୁ ଏକ ପଦକ୍ଷେପ । ଏହା ଦ୍ୱାରା ଦେଶରେ ଭିତ୍ତିଭୂମି ବିକାଶକୁ ପ୍ରୋତ୍ସାହନ, ଅଧିକ ନିଯୁକ୍ତି ସୁଯୋଗ ସୃଷ୍ଟି, ଆନୁସଙ୍ଗିକ ଶିଳ୍ପ/କ୍ଷେତ୍ରର ଅଭିବୃଦ୍ଧି ହୋଇପାରିବ ଯାହା ଜିଡିପି ବୃଦ୍ଧି ଏବଂ ସାମଗ୍ରୀକ ଆର୍ଥିକ ସମୃଦ୍ଧି ଦିଗରେ ବାଟ କଢେଇ ନେବ ।
ଆଇଆଇଏମ୍ ବିଲକୁ କ୍ୟାବିନେଟ୍ ଅନୁମୋଦ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଇଣ୍ଡିଆନ୍ ଇନଷ୍ଟିଚ୍ୟୁଟ ଅଫ୍ ମ୍ୟାନେଜମେଣ୍ଟ (ଆଇଆଇଏମ୍) ବିଲ, 2017କୁ ଅନୁମୋଦନ ମିଳିଛି । ଏହି ବିଲ୍ କ୍ୟାବିନେଟ ମଞ୍ଜୁରି ପାଇବା ପରେ ଦେଶରେ ଥିବା ଆଇଆଇଏମଗୁଡ଼ିକ ଏଣିକି ଅତୀବ ଗୁରୁତ୍ୱ ବହନ କରୁଥିବା ଉକôର୍ଷ ପ୍ରତିଷ୍ଠାନ ଭାବେ ପରିଗଣିତ ହେବେ । ଏହାଦ୍ୱାରା ସେମାନେ ନିଜ ନିଜ ବିଦ୍ୟାର୍ଥିମାନଙ୍କୁ ଡିଗ୍ରୀ ପ୍ରଦାନ କରିବାର ଅଧିକାର ହାସଲ କରିବେ । ଏହି ବିଲ୍ ଆଇଆଇଏମକୁ ପର୍ଯ୍ୟାପ୍ତ ପରିମାରଣର ଉତ୍ତରଦାୟିତ୍ୱ ସହ ସମ୍ପୂର୍ଣ୍ଣ ସ୍ୱୟଂଶାସନ କ୍ଷମତା ପ୍ରଦାନ କରିବ । ଏଣିକି ଏସବୁ ସଂସ୍ଥାର ପରିଚାଳନା ଦାୟିତ୍ୱ ବୋର୍ଡ ଏବଂ ଅଧ୍ୟକ୍ଷଙ୍କ ଉପରେ ନ୍ୟସ୍ତ ରହିବ ଏବଂ ବୋର୍ଡ ଦ୍ୱାରା ସଂସ୍ଥାର ନିର୍ଦ୍ଦେଶକ ଚୟନ କରାଯିବ । ସେହିପରି ପରିଚାଳନା ବୋର୍ଡରେ ଅଧିକ ସଂଖ୍ୟାରେ ବିଶେଷଜ୍ଞ ଏବଂ ଶିକ୍ଷାବିତ୍ ରହିପାରିବେ ବୋଲି ଉପରୋକ୍ତ ବିଲରେ ବ୍ୟବସ୍ଥା କରାଯାଇଛି । ସେହିପରି ବୋର୍ଡରେ ମହିଳା, ଅନୁସୂଚିତ ଜାତି ଏବଂ ଜନଜାତିର ଲୋକମାନଙ୍କୁ ମଧ୍ୟ ସାମିଲ୍ କରାଯିବାର ବ୍ୟବସ୍ଥା ରହିଛି । ସ୍ୱାଧୀନ ସଂସ୍ଥା ଦ୍ୱାରା ଆଇଆଇଏମର ପ୍ରଦର୍ଶନ ଆକଳନ କରାଯିବ ଏବଂ ଫଳାଫଳକୁ ସାଧାରଣରେ ଉପସ୍ଥାପନ କରିବାର ବ୍ୟବସ୍ଥା ମଧ୍ୟ ଏହି ବିଲରେ କରାଯାଇଛି । ପ୍ରତିଷ୍ଠାନର ବାର୍ଷିକ ବିବରଣୀ ସଂସଦରେ ଉପସ୍ଥାପନ କରାଯାଉଥିବାରୁ ସିଏଜି ସଂସ୍ଥା ଏହାର ଏକାଉଂଟ ଅଡିଟ୍ କରିପାରିବେ । ଆଇଆଇଏମ୍ ନିମନ୍ତେ ଏକ ସମନ୍ୱୟ ଫୋରମ୍ ରହିବ ଯାହା ପରାମର୍ଶଦାତା ପରିଷଦ ଭାବେ କାର୍ଯ୍ୟ କରିବ ।
ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଗସ୍ତ କରିବେ ମଣିପୁର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 16 ମାର୍ଚ୍ଚ 2018ରେ ମଣିପୁର ଗସ୍ତ କରିବେ । ଇମ୍ଫାଲସ୍ଥିତ ମଣିପୁର ବିଶ୍ଵବିଦ୍ୟାଳୟରେ ଅନୁଷ୍ଠିତ ହେବାକୁଥିବା 105ତମ ଭାରତୀୟ ବିଜ୍ଞାନ କଂଗ୍ରେସର ଉଦ୍ଘାଟନୀ ଅଧିବେଶନକୁ ସମ୍ବୋଧିତ କରିବେ । ଉତ୍ତର-ପୂର୍ବାଞ୍ଚଳରେ ଭାରତୀୟ ବିଜ୍ଞାନ କଂଗ୍ରେସର ଏଭଳି ମର୍ଯ୍ୟାଦାପୂର୍ଣ୍ଣ କାର୍ଯ୍ୟକ୍ରମକୁ ଆୟୋଜନ କରିବାରେ ଇମ୍ଫାଲ ଦ୍ଵିତୀୟ ସହର ହେବ । ମଣିପୁରର ଲୁୱାଙ୍ଗସାଙ୍ଗବଂଠାରେ ପ୍ରଧାନମନ୍ତ୍ରୀ ନବନିର୍ମିତ ଲୁୱାଙ୍ଗପୋକ୍ପା ବହୁମୂଖୀ କ୍ରୀଡା କମ୍ପ୍ଲେକ୍ସ, ରାଣୀ ଗାଇଡିନଲିଉ ପାର୍କ ଏବଂ ଅନ୍ୟାନ୍ୟ ବିକାଶମୂଳକ ପ୍ରକଳ୍ପର ଶୁଭାରମ୍ଭ କରିବେ । ଏହି ଅବସରରେ ସେ ଲୁୱାଙ୍ଗପୋକ୍ପା ବହୁମୂଖୀ କ୍ରୀଡା କମ୍ପ୍ଲେକ୍ସ ପରିସରରେ ଏକାଦିକ୍ରମେ ରାଷ୍ଟ୍ରୀୟ କ୍ରୀଡା ବିଶ୍ଵବିଦ୍ୟାଳୟ, 1000 ଅଙ୍ଗନୱାଡି କେନ୍ଦ୍ର ଏବଂ ଶିକ୍ଷକ, ଡାକ୍ତର ଓ ନର୍ସମାନଙ୍କ ପାଇଁ 19ଟି ଆବାସିକ ପରିସର ତଥା ବିଭିନ୍ନ ଉନ୍ନୟନ ପ୍ରକଳ୍ପର ଆଧାରଶିଳା ରଖିବେ । ପ୍ରଧାନମନ୍ତ୍ରୀ ଇମ୍ଫାଲଠାରେ ଏକ ଜନସଭାକୁ ମଧ୍ୟ ସମ୍ବୋଧିତ କରିବାର କାର୍ଯ୍ୟକ୍ରମ ରହିଛି ।
ପ୍ରଧାନମନ୍ତ୍ରୀ ବ୍ରିଟେନର ଗ୍ଲାସଗୋରେ ସିଓପି୨୬ ଅବସରରେ ୟୁକ୍ରେନର ରାଷ୍ଟ୍ରପତିଙ୍କ ସହ ବୈଠକ କରିଛନ୍ତି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ୟୁକ୍ରେନର ରାଷ୍ଟ୍ରପତି ମହାମହିମ ଶ୍ରୀ ଭୋଲୋଦିମିର ଜେଲେନସ୍କିଙ୍କୁ ୨ ନଭେମ୍ବର ୨୦୨୧ ରେ ଗ୍ଲାସଗୋରେ ଆୟୋଜିତ ସିଓପି୨୬ ଅବସରରେ ଭେଟିଛନ୍ତି । ନେତାମାନେ ଦ୍ୱିପାକ୍ଷିକ ସମ୍ପର୍କର ସ୍ଥିତିକୁ ଅନୁଧ୍ୟାନ କରିଥିଲେ ଏବଂ ଏହି ଅଞ୍ଚଳର ବିକାଶ ଉପରେ ମତ ବିନିମୟ କରିଥିଲେ । ମହାମାରୀ ସମୟରେ ଉଭୟ ଦେଶ ଦ୍ୱାରା କୋଭିଡ ଟୀକାକରଣ ପ୍ରମାଣପତ୍ରର ପାରସ୍ପରିକ ସ୍ୱୀକୃତି ସମେତ ସହଯୋଗ ନେଇ ସେମାନେ ସନ୍ତୋଷ ବ୍ୟକ୍ତ କରିଥିଲେ । ଚଳିତ ବର୍ଷ ପ୍ରାରମ୍ଭରେ କୋଭିଡ ମହାମାରୀର ଦ୍ୱିତୀୟ ଲହରରେ ଭାରତକୁ ଅମ୍ଳଜାନ କନସେଟ୍ରେଟର ଯୋଗାଇବାରେ ମାନବିକତାପୂର୍ଣ୍ଣ ଆଭିମୁଖ୍ୟ ପାଇଁ ପ୍ରଧାନମନ୍ତ୍ରୀ ମୋଦୀ ରାଷ୍ଟ୍ରପତି ଜେଲେନସ୍କିଙ୍କୁ ଧନ୍ୟବାଦ ଜଣାଇଛନ୍ତି । ଦୁଇ ନେତା ସକାରାତ୍ମକ ଭାବରେ ଦୁଇ ଦେଶ ମଧ୍ୟରେ ଲୋକଙ୍କ ମଧ୍ୟରେ ସୁସମ୍ପର୍କ ବିଶେଷ ଭାବରେ ୟୁକ୍ରେନର ବିଭିନ୍ନ ବିଶ୍ୱବିଦ୍ୟାଳୟରେ ପଢୁଥିବା ବହୁ ସଂଖ୍ୟାରେ ଭାରତୀୟ ଛାତ୍ରଙ୍କ ଉପରେ ଆଲୋଚନା କରିଥିଲେ । ଦ୍ୱିପାକ୍ଷିକ ସମ୍ପର୍କକୁ ଆହୁରି ମଜବୁତ କରିବା ପାଇଁ ମିଳିତ ଭାବେ କାର୍ଯ୍ୟ କରିବାକୁ ଦୁଇ ନେତା ପ୍ରସ୍ତୁତ ଥିବା ନିଶ୍ଚିତ କରିଛନ୍ତି ।
ବିଶିଷ୍ଟ ସାମ୍ବାଦିକ ରବିଶ ତିୱାରୀଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଶୋକ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ସାମ୍ବାଦିକ ରବିଶ ତିୱାରୀଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ନିୟତି ରବିଶ ତିୱାରୀଙ୍କୁ ଖୁବ୍ ଶୀଘ୍ର ଛଡ଼ାଇ ନେଇଛି । ମିଡିଆ ଜଗତର ଏକ ଉଜ୍ଜ୍ୱଳ ତାରକାଙ୍କ କ୍ୟାରିୟର ଶେଷ ହୋଇଛି । ମୁଁ ତାଙ୍କ ରିପୋର୍ଟ ପଢିବା ସହିତ ତାଙ୍କ ସହିତ ପର୍ଯ୍ୟାୟକ୍ରମେ ଆଲୋଚନା ମଧ୍ୟ କରିଛି । ସେ ଅତ୍ୟନ୍ତ ଭଦ୍ର ଏବଂ ନମ୍ର ଥିଲେ । ତାଙ୍କ ପରିବାର ଏବଂ ଅନେକ ବନ୍ଧୁଙ୍କୁ ସମବେଦନା । ଓମ୍ ଶାନ୍ତି ।”
କାଶୀ ତାମିଲ ସଙ୍ଗମମ୍ ଉପରେ ଲୋକଙ୍କ ମତାମତ ନେଇ ପ୍ରଧାନମନ୍ତ୍ରୀଙ୍କ ପ୍ରତିକି୍ରୟା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଦ୍ୱାରା ଲୋକାର୍ପିତ ହୋଇଥିବା କାଶୀ ତାମିଲ ସଙ୍ଗମମ୍ ଉପରେ ନାଗରିକଙ୍କ ପ୍ରତିକି୍ରୟାଗୁଡ଼ିକୁ ନେଇ ପ୍ରଧାନମନ୍ତ୍ରୀ ଆଜି ଜବାବ ରଖିଛନ୍ତି । ଦେଶର ଦୁଇଟି ଅତ୍ୟନ୍ତ ମହତ୍ତ୍ୱପୂର୍ଣ୍ଣ ତଥା ପ୍ରାଚୀନ ଶୈଖିକ ସ୍ଥାନ ତାମିଲନାଡୁ ଓ କାଶୀ ମଧ୍ୟରେ ଥିବା ପୁରୁଣା ସମ୍ପର୍କକୁ ପୁନଃ ପୁଷ୍ଟି ଏବଂ ସମୃଦ୍ଧ କରିବା ଲାଗି ଉଦ୍ଦିଷ୍ଟ ଏହି ପଦକ୍ଷେପକୁ ନେଇ ନାଗରିକମାନେ ଉତ୍ସାହଜନକ ଭାବେ ପ୍ରତିକି୍ରୟା ପ୍ରକାଶ କରିଛନ୍ତି । କାଶୀ ଓ ତାମିଲନାଡୁର ମହାନ ଐତିହ୍ୟ ଉପରେ ଲୋକଙ୍କ ମତାମତକୁ ଦୃଷ୍ଟିରେ ରଖି ପ୍ରଧାନମନ୍ତ୍ରୀ ପ୍ରତିକି୍ରୟା ପ୍ରକାଶ କରିଛନ୍ତି ।
ଦେବାଳିଆ ଏବଂ ଦେବାଳିଆପଣ ସଂହିତା (ସଂଶୋଧନ) ଅଧ୍ୟାଦେଶ, 2017 ସ୍ଥାନରେ ଦେବାଳିଆ ଏବଂ ଦେବାଳିଆପଣ (ସଂଶୋଧନ) ବିଧେୟକ,2017କୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସ୍ଥାନପୂରଣ ବିଧେୟକରେ କରାଯାଇଥିବା ପରିବର୍ତ୍ତନକୁ ପିଛିଲା ଭାବେ ଅନୁମୋଦନ ପ୍ରଦାନ କରାଯାଇଛି । ଏହି ବିଧେୟକ ଦେବାଳିଆ ଏବଂ ଦେବାଳିଆପଣ ସଂହିତା (ସଂଶୋଧନ) ବିଧେୟକ 2017ର ସ୍ଥାନ ନେଇଛି ଏବଂ ଦେବାଳିଆ ଓ ଦେବାଳିଆପଣ ସଂହିତା (ସଂଶୋଧନ) ଅଧିନିୟମ, 2018ରୂପରେ ସଂସଦ ଦ୍ୱାରା ପାରିତ କରାଯାଇଛି । ଏହି ସଂଶୋଧନ ସ୍ପଷ୍ଟତା ଆଣିବା ସହ ଦେବାଳିଆ କର୍ପୋରେଟ ବ୍ୟକ୍ତିଙ୍କ ସମାଧାନ ପ୍ରକ୍ରିୟାରେ ଅଣଉଦ୍ଦେଶ୍ୟ ସମ୍ପନ୍ନ ବ୍ୟକ୍ତିଙ୍କୁ ସାମିଲ କରିବ ନାହିଁ ଏବଂ ଯେଉଁ ବ୍ୟକ୍ତିଙ୍କ ଏକାଉଣ୍ଟ ଅଣଉତ୍ପାଦକ ସମ୍ପତ୍ତି(ଏନପିଏ) ରୂପରେ ବର୍ଗୀକୃତ ହୋଇଛି ସେମାନଙ୍କୁ ସମାନ ସୁଯୋଗ ପ୍ରଦାନ କରିବା ସୁନିଶ୍ଚିତ କରିବ ।
ପର୍ଯ୍ୟଟନ କ୍ଷେତ୍ରରେ ଭାରତ, ଆର୍ଜେଣ୍ଟିନା ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ପର୍ଯ୍ୟଟନ କ୍ଷେତ୍ରରେ ଭାରତ ଏବଂ ଆର୍ଜେଣ୍ଟିନା ମଧ୍ୟରେ ବୁଝାମଣାପତ୍ରକୁ ମଞ୍ଜୁର କରିଛନ୍ତି । ଭାରତ ଏବଂ ଆର୍ଜେଣ୍ଟିନା ମଧ୍ୟରେ ଏହି ଏମଓୟୁ ସ୍ୱାକ୍ଷରିତ ହେବା ଫଳରେ ପର୍ଯ୍ୟଟନ କ୍ଷେତ୍ରରେ ସହଯୋଗ ବୃଦ୍ଧି ଲାଗି ସଂସ୍ଥାଗତ ବ୍ୟବସ୍ଥା ନିର୍ମାଣରେ ଦୁଇ ପକ୍ଷକୁ ସହାୟତା ମିଳିପାରିବ ।
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ କେନିଆର ପୂର୍ବତନ ପ୍ରଧାନମନ୍ତ୍ରୀ ମାନ୍ୟବର ରାଇଲା ଆମୋଲୋ ଓଡିଙ୍ଗାଙ୍କ ମଧ୍ୟରେ ବୈଠକ ଅନୁଷ୍ଠିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବ୍ୟକ୍ତିଗତ ଗସ୍ତରେ ଭାରତ ଆସିଥିବା କେନିଆର ପୂର୍ବତନ ପ୍ରଧାନମନ୍ତ୍ରୀ ମାନ୍ୟବର ରାଇଲା ଆମୋଲୋ ଓଡିଙ୍ଗାଙ୍କୁ ସାକ୍ଷାତ କରିଛନ୍ତି । ଦୁଇ ନେତା ଦଶନ୍ଧି ଧରି ବ୍ୟକ୍ତିଗତ ବନ୍ଧୁତ୍ୱପୂର୍ଣ୍ଣ ସମ୍ପର୍କ ସେୟାର କରିଛନ୍ତି । ପ୍ରାୟ ସାଢେ ତିନି ବର୍ଷ ପରେ ଶ୍ରୀ ଓଡିଙ୍ଗାଙ୍କୁ ଭେଟିବାରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ଖୁସି ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଉଭୟ ଭାରତ ଏବଂ କେନିଆରେ ୨୦୦୮ ମସିହାରୁ ଶ୍ରୀ ଓଡିଙ୍ଗାଙ୍କ ସହ ତାଙ୍କର ଏକାଧିକ ପାରସ୍ପରିକ ସମ୍ପର୍କକୁ ମନେ ପକାଇବା ସହିତ ୨୦୦୯ ଏବଂ ୨୦୧୨ ରେ ଗୁଜୁରାଟ ସମ୍ମିଳନୀକୁ ସମର୍ଥନ ସଂକ୍ରାନ୍ତରେ ଉଲ୍ଲେଖ କରିଥିଲେ । ଦୁଇ ନେତା ପାରସ୍ପରିକ ସ୍ୱାର୍ଥର ଅନ୍ୟାନ୍ୟ ପ୍ରସଙ୍ଗ ଉପରେ ମଧ୍ୟ ଆଲୋଚନା କରିଥିଲେ । ଭାରତ–କେନିଆ ସମ୍ପର୍କକୁ ଆହୁରି ମଜବୁତ କରିବାକୁ ପ୍ରଧାନମନ୍ତ୍ରୀ ନିଜର ପ୍ରତିବଦ୍ଧତା ପ୍ରକାଶ କରିଛନ୍ତି । ତାଙ୍କର ଉତ୍ତମ ସ୍ୱାସ୍ଥ୍ୟ ଏବଂ ଭବିଷ୍ୟତର ପ୍ରୟାସ ପାଇଁ ପ୍ରଧାନମନ୍ତ୍ରୀ ମୋଦୀ ଶ୍ରୀ ଓଡିଙ୍ଗାଙ୍କୁ ମଧ୍ୟ ଶୁଭେଚ୍ଛା ଜଣାଇଛନ୍ତି ।
ପ୍ରଗତି ମାଧ୍ୟମରେ ଓଡିଶା ସମେତ 17 ରାଜ୍ୟ, କେନ୍ଦ୍ରଶାସିତ ଅଂଚଳର ଭିତ୍ତିଭୂମି ପ୍ରକଳ୍ପ କାର୍ଯ୍ୟ ସମୀକ୍ଷା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ 27ତମ ପ୍ରଗତି ବୈଠକରେ ଅଧ୍ୟକ୍ଷତା କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ଆଇସିଟିଭିତ୍ତିକ ମଲ୍ଟି ମଡ଼େଲ ପ୍ଲାଟଫର୍ମ ଜରିଆରେ ବିଭିନ୍ନ ପ୍ରକଳ୍ପର ଅଗ୍ରଗତି ସଂପର୍କରେ ସମୀକ୍ଷା କରିଛନ୍ତି । ଏଥିପୂର୍ବରୁ 26ଟି ପ୍ରଗତି ବୈଠକ ଅନୁଷ୍ଠିତ ହୋଇସାରିଛି ଏବଂ ସେଥିରେ ବିଭିନ୍ନ କାର୍ଯ୍ୟକ୍ରମର ପ୍ରବର୍ତ୍ତନ ଓ ପ୍ରଗତି ସଂପର୍କରେ ପୁନଃପୌନିକ ସମୀକ୍ଷା କରାଯାଇଛି । ଏହିସବୁ କାର୍ଯ୍ୟକ୍ରମରେ ମୋଟ 11 ଲକ୍ଷ କୋଟି ଟଙ୍କା ବିନିଯୋଗ କରାଯାଇଛି । ବିଭିନ୍ନ ସେକ୍ଟରରେ ଅନେକଗୁଡ଼ିଏ ଜନ ଅଭିଯୋଗ ସଂପର୍କରେ ଏହିସବୁ ସମୀକ୍ଷା ବୈଠକରେ ବିଭିନ୍ନ ପ୍ରସ୍ତାବ ଗୃହୀତ ହୋଇଛି । ଆଜିର ପ୍ରଗତି ବୈଠକ ଥିଲା ଏହି କ୍ରମରେ 27ତମ ସମୀକ୍ଷା କାର୍ଯ୍ୟକ୍ରମ । ଏହି ବୈଠକରେ ଅଧ୍ୟକ୍ଷତା କରି ପ୍ରଧାନମନ୍ତ୍ରୀ ଆଠଟି ଭିତ୍ତିଭୂମି ପ୍ରକଳ୍ପ ଯଥା ରେଳବାଇ, ସଡ଼କ ଏବଂ ଶକ୍ତି ସେକ୍ଟର ଆଦିର ସମୀକ୍ଷା କରାଯାଇଥିଲା । ଏହିସବୁ ପ୍ରକଳ୍ପଗୁଡ଼ିକ ବିଭିନ୍ନ ରାଜ୍ୟ ଯଥା ଓଡ଼ିଶା, ବିହାର, ଝାଡ଼ଖଣ୍ଡ, ଛତିଶଗଡ଼, ମଧ୍ୟ ପ୍ରଦେଶ, ହିମାଚଳ ପ୍ରଦେଶ, ଉତ୍ତର ପ୍ରଦେଶ, ଉତ୍ତରାଖଣ୍ଡ, ମହାରାଷ୍ଟ୍ର, ଚଣ୍ଡୀଗଡ଼, ଆନ୍ଧ୍ର ପ୍ରଦେଶ, ଦିଲ୍ଲୀ, ଗୁଜରାଟ, ରାଜସ୍ଥାନ, ପଶ୍ଚିମବଙ୍ଗ, ସିକିମ ଏବଂ ଅରୁଣାଚଳ ପ୍ରଦେଶରେ କାର୍ଯ୍ୟକାରୀ କରାଯାଉଛି । ପ୍ରଧାନମନ୍ତ୍ରୀ ପ୍ରକଳ୍ପଗୁଡ଼ିକର କାର୍ଯ୍ୟକାରୀତା ତଥା ପ୍ରଗତି ସଂପର୍କରେ ସମୀଡ଼ା କରିବା ସହ ନୂତନ ମେଡ଼ିକାଲ କଲେଜ ପ୍ରତିଷ୍ଠା ଉପରେ ଗୁରୁତ୍ୱ ଆରୋପ କରିଥିଲେ । ଜିଲ୍ଲା/ ରେଫେରାଲ ହସପିଟାଲଗୁଡ଼ିକୁ ସେହିସବୁ ମେଡ଼ିକାଲ କଲେଜ ସହ ଅନୁବନ୍ଧିତ କରିବା ପାଇଁ ସେ ପରାମର୍ଶ ଦେଇଥିଲେ । ସ୍ୱାସ୍ଥ୍ୟ ସେକ୍ଟରରେ କେନ୍ଦ୍ର ସରକାର ବିଭିନ୍ନ ପ୍ରକାର ନୂତନ ପଦକ୍ଷେପମାନ ଗ୍ରହଣ କରୁଛନ୍ତି ବୋଲି ସୂମଚନା ଦେଇ ପ୍ରଧାନମନ୍ତ୍ରୀ କହିଲେ ଯେ ସ୍ୱାସ୍ଥ୍ୟ ଭିତିଭୂମିକୁ ସୁଦୃଢ଼ କରିବା ଦିଗରେ ତ୍ୱରିତ ପଦକ୍ଷେପ ଗ୍ରହଣ କରାଯିବା ଆବଶ୍ୟକ । ପ୍ରଧାନମନ୍ତ୍ରୀ କହିଲେ ଯେ ଗ୍ରାମ ସ୍ୱରାଜ ଅଭିଯାନର ପ୍ରଥମ ପର୍ଯ୍ୟାୟ 2018 ମସିହା ଏପ୍ରିଲ 14 ତାରିଖଠାରୁ ମେ 5 ତାରିଖ ପର୍ଯ୍ୟନ୍ତ କାର୍ଯ୍ୟକାରୀ ହୋଇଥିଲା । ଏହି କାର୍ଯ୍ୟକ୍ରମ ପ୍ରବର୍ତ୍ତନରେ ସରକାରଙ୍କୁ ବିଶେଷ ସଫଳତା ମିଳିଛି ଏବଂ ଦେଶର 16,000 ଗ୍ରାମରେ କେନ୍ଦ୍ର ସରକାରଙ୍କ ସାତଟି ଗୁରୁତ୍ୱପୂର୍ଣ୍ଣ ଯୋଜନା ଏହା ମାଧ୍ୟମରେ କାର୍ଯ୍ୟକାରୀ କରାଯାଉଛି । ଏବେ ଗ୍ରାମ ସ୍ୱରାଜ ଅଭିଯାନର ଦ୍ୱିତୀୟ ପର୍ଯ୍ୟାୟ କାର୍ଯ୍ୟକାରୀ ହେଉଛି ଏବଂ ସେଥିରେ ଅଭିଳାଷୀ ଜିଲାର 40 ହଜାର ଗ୍ରାମରେ ସେହିସବୁ ଯୋଜନା ଲାଗୁ କରାଯାଉଛି । ତେଣୁ ସେହିସବୁ ଯୋଜନାରୁ ଯେଭଳି ଜନସାଧାରଣ ସର୍ବାଧିକ ସୁଫଳ ପାଇପାରିବେ ସେଥିଲାଗି ଉଭୟ ରାଜ୍ୟ ସରକାର ଏବଂ କେନ୍ଦ୍ର ସରକାରଙ୍କ ଅଧିକାରୀମାନଙ୍କୁ ପ୍ରଧାନମନ୍ତ୍ରୀ ଆହ୍ୱାନ ଜଣାଇଛନ୍ତି । ଆସନ୍ତା ଅଗଷ୍ଟ 15 ତାରିଖ ସୁଦ୍ଧା ସେହିସବୁ କାର୍ଯ୍ୟକ୍ରମର ସୁଫଳ ଲୋକମାନଙ୍କ ନିକଟରେ ପହଂଚିବା ଆବଶ୍ୟକ ବୋଲି ପ୍ରଧାନମନ୍ତ୍ରୀ ମତ ପୋଷଣ କରିଥିଲେ । ସୌଭାଗ୍ୟ ଯୋଜନାରେ ଏଯାବତ୍ ହାସଲ କରାଯାଇଥିବା ସଫଳତାକୁ ପ୍ରଧାନମନ୍ତ୍ରୀ ଭୂୟସୀ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ କହିଛନ୍ତି ଯେ ନିର୍ଦ୍ଧାରିତ ସମୟସୂଚୀ ଅନୁସାରେ ଦେଶର 4 କୋଟି ପରିବାରଙ୍କ ନିକଟରେ ବିଜୁଳିଶକ୍ତି ଉପଲବ୍ଧ କରାଇବା ଲାଗି ମହତ୍ୱାକାଂକ୍ଷୀ ଲକ୍ଷ୍ୟ ହାସଲ ଦିଗରେ ସମସ୍ତ ପ୍ରକାର ପ୍ରୟାସ କରାଯିବା ଆବଶ୍ୟକ ।
ସମ୍ବିଧାନର ପଞ୍ଚମ ଅନୁସୂଚୀ ଅନ୍ତର୍ଗତ ରାଜସ୍ଥାନ ସମ୍ପର୍କରେ ଅନୁସୂଚୀତ କ୍ଷେତ୍ରର ଘୋଷଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ସମ୍ବିଧାନ ଆଦେଶ (ସିଓ) 114 ତାରିଖ 12 ଫେବୃଆରୀ 1981କୁ ରଦ୍ଦ କରିବା ସହିତ ନୂଆ ସମ୍ବିଧାନ ଆଦେଶ ଲାଗୁ କରିବା ଜରିଆରେ ଭାରତୀୟ ସମ୍ବିଧାନର ପଞ୍ଚମ ଅନୁସୂଚୀ ଅନ୍ତର୍ଗତ ରାଜସ୍ଥାନ ସମ୍ପର୍କରେ ଅନୁସୂଚୀତ କ୍ଷେତ୍ରର ଘୋଷଣାକୁ ମଞ୍ଜୁର କରିଛନ୍ତି । ନୂତନ ସମ୍ବିଧାନ ଆଦେଶ ଲାଗୁ ହେବା ଫଳରେ ରାଜସ୍ଥାନର ଅନୁସୂଚୀତ ଜନଜାତିର ଲୋକମାନଙ୍କୁ ଭାରତୀୟ ସମ୍ବିଧାନର ପଞ୍ଚମ ଅନୁସୂଚୀ ଅନ୍ତର୍ଗତ ଉପଲବ୍ଧ ସୁରକ୍ଷାତ୍ମକ ଉପାୟର ଲାଭ ମିଳିବା ସୁନିଶ୍ଚିତ ହୋଇପାରିବ । ରାଜସ୍ଥାନ ସରକାର ଭାରତୀୟ ସମ୍ବିଧାନର ପଞ୍ଚମ ଅନୁସୂଚୀ ଅନ୍ତର୍ଗତ ରାଜସ୍ଥାନ ରାଜ୍ୟରେ ଅନୁସୂଚୀତ କ୍ଷେତ୍ରର ବିସ୍ତାର ଲାଗି ଅନୁରୋଧ କରିଛନ୍ତି । ହିତାଧିକାରୀ : ରାଜସ୍ଥାନର ବାଁସାୱାଡ଼ା, ଡୁଙ୍ଗରପୁର, ପ୍ରତାପଗଡ଼ ଏବଂ ଉଦୟମର ଆଂଶିକ ଅଂଚଳ, ରାଜସମନ୍ଦ, ଚିତୌରଗଡ଼, ପାଲି ତଥା ସିରୋହୀ ଜିଲ୍ଲାରେ ରହୁଥିବା ଅନୁସୂଚୀତ ଜନଜାତିର ଲୋକମାନେ ଭାରତୀୟ ସମ୍ବିଧାନର ପଞ୍ଚମ ଅନୁସୂଚୀ ଅନ୍ତର୍ଗତ ଉପଲବ୍ଧ ସୁରକ୍ଷାତ୍ମକ ଉପାୟର ଲାଭ ପାଇପାରିବେ । ରାଜସ୍ଥାନ ରାଜ୍ୟରେ ଅନୁସୂଚୀତ କ୍ଷେତ୍ରରେ ସମ୍ପୂର୍ଣ୍ଣ ଭାବେ ବାଁସୱାଡ଼ା, ଡୁଙ୍ଗରପୁର ଏବଂ ପ୍ରତାପଗଡ଼ ଜିଲ୍ଲା, 9ଟି ସମ୍ପୂର୍ଣ୍ଣ ତହସିଲ, ଗୋଟିଏ ସମ୍ପୂର୍ଣ୍ଣ ବ୍ଲକ ଏବଂ ଉଦୟପୁର, ରାଜସମନ୍ଦ, ଚିତୌରଗଡ଼, ପାଲୀ ଏବଂ ସିରୋହୀ ଜିଲ୍ଲାର 727ଟି ଗ୍ରାମକୁ ବିସ୍ତାର କରୁଥିବା 46ଟି ଗ୍ରାମପଞ୍ଚାୟତ ସାମିଲ କରାଯିବ । ଅନୁସୂଚୀତ କ୍ଷେତ୍ରର ଘୋଷଣା ପାଇଁ କୌଣସି ଅତିରିକ୍ତ ଅର୍ଥ ବ୍ୟୟ କରିବାର ଆବଶ୍ୟକତା ପଡ଼ିବ ନାହିଁ । ଏହି ପଦକ୍ଷେପ ଦ୍ରୁତ ବିକାଶ ଲାଗି ଅନୁସୂଚୀତ କ୍ଷେତ୍ରଗୁଡ଼ିକରେ ଅଧିକ ପ୍ରାଧାନ୍ୟ ପ୍ରଦାନ ଲାଗି କେନ୍ଦ୍ର ଏବଂ ରାଜ୍ୟ ସରକାରଙ୍କ ବର୍ତ୍ତମାନର ଯୋଜନା ଅନ୍ତର୍ଗତ ଜନଜାତୀୟ ଉପଯୋଜନା (ନୂଆ ନାମକରଣ ଜନଜାତି ଉପଯୋଜନା)ର ଅଂଶବିଶେଷ ହେବ ।
ପ୍ରବାସୀ ଭାରତୀୟମାନଙ୍କ ଭାରତ-ବିକାଶ ଫାଉଣ୍ଡେସନ ବନ୍ଦ କରିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ବିଦେଶରେ ରହୁଥିବା ଭାରତୀୟମାନଙ୍କ ଭାରତ ବିକାଶ ଫାଉଣ୍ଡେସନ (ଆଇଡିଏଫ-ଓଆଇ)କୁ ବନ୍ଦ କରିବା ପ୍ରସ୍ତାବ ଅନୁମୋଦିତ ହୋଇଛି । ଯାହାଦ୍ୱାରା ଜାତୀୟ ସ୍ୱଚ୍ଛ ଗଙ୍ଗା ମିଶନ ଏବଂ ସ୍ୱଚ୍ଛ ଭାରତ ମିଶନ ଭଳି ସରକାରଙ୍କ ପ୍ରମୁଖ କାର୍ଯ୍ୟକ୍ରମ ଲାଗି ପ୍ରବାସୀ ଭାରତୀମାନଙ୍କ ଯୋଗଦାନ ଦିଗରେ ଏକ ତାଳମେଳ ରଖାଯାଇପାରିବ । ସୂଚନାଯୋଗ୍ୟ ଯେ ସରକାର 2008 ରେ କ୍ୟାବିନେଟ ମଞ୍ଜୁରି ପରେ ଆଇଡିଏଫ-ଓଆଇ ପ୍ରତିଷ୍ଠା କରିଥିଲେ । ଏହା ଏକ ଅଣଲାଭକାରୀ ନ୍ୟାସ ଥିଲା । ଏହାମାଧ୍ୟମରେ ପ୍ରବାସୀ ଭାରତୀଙ୍କଠାରୁ ଭାରତର ସାମାଜିକ ଏବଂ ବିକାଶ ପ୍ରକଳ୍ପ ଲାଗି ସ୍ୱେଚ୍ଛାକୃତ ଯୋଗଦାନ ଗ୍ରହଣ କରିବା ଲାଗି ଲକ୍ଷ୍ୟ ରଖାଯାଇଥିଲା । ହେଲେ ଏହି ଫାଉଣ୍ଡେସନକୁ ଡିସେମ୍ବର 2008 ଠାରୁ ମାର୍ଚ୍ଚ 2015 ମଧ୍ୟରେ ମାତ୍ର 36.80 ଲକ୍ଷ ଟଙ୍କା ମିଳିଥିଲା । ତେବେ ଏପ୍ରିଲ 2015 ଏବଂ ମାର୍ଚ୍ଚ 2018 ମଧ୍ୟରେ ଏହି ନ୍ୟାସକୁ ଯେଉଁ 10.16କୋଟି ଟଙ୍କା ମିଳିଥିଲା ସେଥିମଧ୍ୟରୁ ଅଧିକାଂଶ ଅର୍ଥ ସ୍ୱଚ୍ଛ ଗଙ୍ଗା ମିଶନ ଏବଂ ସ୍ୱଚ୍ଛ ଭାରତ ମିଶନ ସହ ଜଡ଼ିତ ଥିଲା ।
ତେଲେଙ୍ଗାନାର ଲୋକମାନଙ୍କୁ ସେମାନଙ୍କ ରାଜ୍ୟ ପ୍ରତିଷ୍ଠା ଦିବସରେ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତେଲେଙ୍ଗାନାବାସୀଙ୍କୁ ସେମାନଙ୍କ ରାଜ୍ୟ ପ୍ରତିଷ୍ଠା ଦିବସରେ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ରାଜ୍ୟ ପ୍ରତିଷ୍ଠା ଦିବସରେ ମୋର ତେଲେଙ୍ଗାନାର ଭଉଣୀ ଏବଂ ଭାଇମାନଙ୍କୁ ଶୁଭେଚ୍ଛା । ତେଲେଙ୍ଗାନାବାସୀ ଜାତୀୟ ପ୍ରଗତିରେ ସେମାନଙ୍କର କଠନି ପରିଶ୍ରମ ଏବଂ ଉତ୍ସର୍ଗୀକୃତ ସମର୍ପଣ ଭାବ ପାଇଁ ବେଶ୍‍ ଜଣାଶୁଣା । ରାଜ୍ୟର ସଂସ୍କୃତି ବିଶ୍ୱ ପ୍ରସିଦ୍ଧ । ତେଲେଙ୍ଗାନାର ଲୋକଙ୍କ ମଙ୍ଗଳ ପାଇଁ ମୁଁ ପ୍ରାର୍ଥନା କରୁଛି ।”
ଜାତୀୟ ମୂଳଧନୀ ସାମଗ୍ରୀ ନୀତିକୁ କେନ୍ଦ୍ର କ୍ୟାବିନେଟର ଅନୁମୋଦନ

ଦେଶରେ ପ୍ରଥମ କରି ପ୍ରସ୍ତୁତ ଜାତୀୟ ମୂଳଧନୀ ସାମଗ୍ରୀ ନୀତିକୁ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । କେନ୍ଦ୍ର ଗୁରୁ ଶିଳ୍ପ ବିଭାଗ ପକ୍ଷରୁ ପ୍ରସ୍ତୁତ ଏହି ନୀତିକୁ ଆଜି (୨୫.୦୫.୨୦୧୬) ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ଆଲୋଚନା କରାଯିବା ସହ ମଞ୍ଜୁରୀ ପ୍ରଦାନ କରାଯାଇଛି । ନୂତନ ନୀତିର ଉଦେ୍ଦଶ୍ୟ ହେଲା ଦେଶ ଭିତରେ ମୂଳଧନୀ ସାମଗ୍ରୀର ବିନିର୍ମାଣକୁ ପ୍ରୋସôାହିତ କରିବା । ୨୦୧୪-୧୫ ଆର୍ଥିକ ବର୍ଷରେ ଦେଶରେ ମୋଟ ୨,୩୦,୦୦୦ କୋଟି ଟଙ୍କାର ମୂଳଧନୀ ସାମଗ୍ରୀ ଉତ୍ପାଦନ ହୋଇଥିବା ବେଳେ ୨୦୨୫ ସୁଦ୍ଧା ମୋଟ ୭,୫୦,୦୦୦ କୋଟି ଟଙ୍କାର ମୂଳଧନୀ ସାମଗ୍ରୀ ଉତ୍ପାଦନ ଲାଗି ମହତ୍ୱାକାଂକ୍ଷୀ ଲକ୍ଷ୍ୟ ଧାର୍ଯ୍ୟ କରାଯାଇଛି । ନୂତନ ନୀତି ଆଧାରରେ ଦେଶରେ ପ୍ରତ୍ୟକ୍ଷ ଓ ପରୋକ୍ଷ ନିଯୁକ୍ତି ୩ କୋଟିକୁ ପହଂଚିବାର ଆକଳନ କରାଯାଇଛି । ଏବେ ଦେଶରେ ମୂଳଧନୀ ସାମଗ୍ରୀ ବିନିର୍ମାଣ କ୍ଷେତ୍ରରେ ପ୍ରତ୍ୟକ୍ଷ ଓ ପରୋକ୍ଷ ନିଯୁକ୍ତି ୮.୪ ନିୟୁତ ରହିଛି । ନୂତନ ମୂଳଧନୀ ସାମଗ୍ରୀ ନୀତିର ଆଉ ଏକ ଲକ୍ଷ୍ୟ ହେଲା ଯେ, ଏହି ସାମଗ୍ରୀର ରପ୍ତାନୀ ପରିମାଣ ସାମ୍ପ୍ରତିକ ୨୭ ପ୍ରତିଶତରୁ ୪୦ ପ୍ରତିଶତକୁ ବୃଦ୍ଧି କରିବା । କେବଳ ସେତିକି ନୁହଁ ଭାରତରେ ମୂଳଧନୀ ସାମଗ୍ରୀ ପାଇଁ ରହିଥିବା ଘରୋଇ ଚାହିଦାର ମୋଟ ୮୦ ପ୍ରତିଶତ ଦେଶ ଭିତରୁ ଉପଲବ୍ଧ ହେବ । ଏବେ ପ୍ରାୟ ୬୦ ପ୍ରତିଶତ ମୂଳଧନୀ ସାମଗ୍ରୀ ଦେଶରେ ବିନିର୍ମାଣ ହେଉଛି । ଏଥିରେ ଆଉ ୨୦ ପ୍ରତିଶତ ବୃଦ୍ଧି ଘଟିଲେ ଭାରତ ବାସ୍ତବପକ୍ଷେ ମୂଳଧନୀ ସାମଗ୍ରୀ ବିଦେଶକୁ ରପ୍ତାନୀ କରିବାରେ ବେଶ ସକ୍ଷମ ହେବ । ଏହି ଉଦ୍ୟୋଗର ବିଭିନ୍ନ ସ୍ତରରେ ଆଧୁନିକ ଟେକ୍ନୋଲୋଜି ବା ପ୍ରଯୁକ୍ତିବିଦ୍ୟାର ପ୍ରୟୋଗ, କୁଶଳୀ ଶ୍ରମଶକ୍ତିର ଉପଯୋଗ, କଡା ମାନଦଣ୍ଡକୁ ସୁନିଶ୍ଚିତ କରିବା ଏବଂ ସୁକ୍ଷ୍ମ, ମଧ୍ୟମ ଓ କ୍ଷୁଦ୍ର ଉଦ୍ୟୋଗର ସାମର୍ଥ୍ୟ ବୃଦ୍ଧି ଏବଂ ସାମଗ୍ରୀକ ଅଭିବୃଦ୍ଧିକୁ ବଳ ଦେବା ଉପରେ ନୂତନ ନୀତିରେ ଲକ୍ଷ୍ୟ ରଖାଯାଇଛି । ବିଶ୍ୱରେ ଭାରତକୁ ମୂଳଧନୀ ସାମଗ୍ରୀ ବିନିର୍ମାଣର ଏକ ପ୍ରମୁଖ ପେଣ୍ଠ ରୂପେ ଗଢ଼ିବାର ଲକ୍ଷ୍ୟ ନେଇ ନୂତନ ନୀତି ପ୍ରସ୍ତୁତ କରାଯାଇଛି । ଏହାଛଡା ମେକ-ଇନ-ଇଣ୍ଡିଆ କାର୍ଯ୍ୟକ୍ରମ ମାଧ୍ୟମରେ ଭାରତରେ ବିନିର୍ମାଣ କ୍ଷେତ୍ରର ଅଭିବୃଦ୍ଧି ଲାଗି ମଧ୍ୟ ଲକ୍ଷ୍ୟ ରଖାଯାଇଛି । ତେବେ ଏକ ସମୟବଦ୍ଧ ଉପାୟରେ ଏହି ନୀତିର ଅଭିମୁଖ୍ୟ ହାସଲ କରିବା ଦିଗରେ କେନ୍ଦ୍ର ଗୁରୁ ଶିଳ୍ପ ବିଭାଗ ପଦକ୍ଷେପ ନେବ । ଡିସେମ୍ବର ୨୦୧୪ରେ ଅନୁଷ୍ଠିତ ମେକ-ଇନ-ଇଣ୍ଡିଆ ସମ୍ପର୍କୀତ ରାଷ୍ଟ୍ରୀୟ କର୍ମଶାଳାରେ ଗୁରୁ ଶିଳ୍ପ ବିଭାଗ ପକ୍ଷରୁ ମୂଳଧନୀ ସାମଗ୍ରୀ ନୀତି ପ୍ରସ୍ତୁତ କରିବା ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ପ୍ରସ୍ତାବ ଦିଆଯାଇଥିଲା ।
ପ୍ରଧାନମନ୍ତ୍ରୀଙ୍କୁ ଜନ୍ମ ଦିନରେ ଶୁଭେଚ୍ଛା ଜଣାଇଲେ ରାଷ୍ଟ୍ରପତି

ରାଷ୍ଟ୍ରପତି ଶ୍ରୀ ପ୍ରଣବ ମୁଖାର୍ଜୀ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ତାଙ୍କ ଜନ୍ମ ଦିନର ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି । ଏକ ବାର୍ତ୍ତାରେ ରାଷ୍ଟ୍ରପତି କହିଛନ୍ତି, “ଆପଣଙ୍କ ଜନ୍ମ ଦିନରେ ମୋର ଶୁଭକାମନା ଓ ଭବ୍ୟ ଅଭିନନ୍ଦନ ଗ୍ରହଣ କରିବେ । ଆଜିର ଏହି ଦିନଟି ଆପଣଙ୍କର ଏବଂ ରାଷ୍ଟ୍ର ହିତ ପାଇଁ ଏକ ବିରାଟ ସଫଳତାର ବର୍ଷ ଭାବେ ଅୟମାରମ୍ଭ ହେଉ । ଭଗବାନ ଆପଣଙ୍କୁ ଉତ୍ତମ ସ୍ୱାସ୍ଥ୍ୟ ଓ ସୁଖୀ ଜୀବନ ପ୍ରଦାନ କରିବା ସହିତ ଆଗାମୀ ଦିନରେ ସମର୍ପିତ ଦେଶ ସେବା ପାଇଁ ଆଶୀର୍ବାଦ କରନ୍ତୁ ।”
ନାଗପୁର ମେଟ୍ରୋକୁ ଉଦଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ଗୁରୁବାର) ନୂଆଦିଲ୍ଲୀରୁ ଭିଡିଓ କନଫରେନସିଂ ଜରିଆରେ ନାଗପୁର ମେଟ୍ରୋର ଉଦଘାଟନ କରିଥିଲେ । ନାଗପୁର ମେଟ୍ରୋର 13.5 କିମି ଦୀର୍ଘ ଖପ୍ରି-ସିତାବୁଲଦି ସେକ୍ସନର ଡିଜିଟାଲ ଉଦଘାଟନ କରାଯାଇଥିଲା । ଏହି ଅବସରରେ ମହାରାଷ୍ଟ୍ରରେ ଦ୍ୱିତୀୟ ମେଟ୍ରୋ ସେବା ପାଇଁ ନାଗପୁରର ଜନସାଧାରଣଙ୍କୁ ଭିଡିଓ କନଫରେନସିଂ ଜରିଆରେ ପ୍ରଧାନମନ୍ତ୍ରୀ ଶୁଭେଚ୍ଛା ଜଣାଇଥିଲେ । ସେ କହିଥିଲେ ଯେ ସେ 2014ରେ ନାଗପୁର ମେଟ୍ରୋର ଆଧାରଶିଳା ରଖିଥିବାରୁ ଏହି ଅବସର ତାଙ୍କ ପାଇଁ ଅଦ୍ଭୁତ ଖୁସିର ମୂହୂର୍ତ୍ତ । ଏହି ମେଟ୍ରୋ ନାଗପୁରର ଲୋକମାନଙ୍କୁ ଉତ୍ତମ, ପରିବେଶ ଅନୁକୂଳ ଏବଂ ଅର୍ଥ ଅନୁକୂଳ ସେବା ଯୋଗାଇଦେବ ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଭବିଷ୍ୟତର ଆବଶ୍ୟକତାକୁ ଦୃଷ୍ଟିରେ ରଖି କେନ୍ଦ୍ର ସରକାର ଏବଂ ରାଜ୍ୟ ସରକାର ନିରନ୍ତର ନାଗପୁରର ବିକାଶ ଦିଗରେ କାର୍ଯ୍ୟ କରୁଛନ୍ତି । ସେ ଆହୁରି ମଧ୍ୟ କହିଥିଲେ ଯେ ନାଗପୁର ମେଟ୍ରୋ ଯୁବବର୍ଗଙ୍କ ପାଇଁ ନିଯୁକ୍ତି ସୁଯୋଗ ଆଣିବା ସହିତ ସହରର ବିକାଶ କ୍ଷେତ୍ରରେ ସହାୟକ ହେବ । ଦେଶରେ ଅତ୍ୟାଧୁନିକ ପରିବହନ ବ୍ୟବସ୍ଥା କ୍ଷେତ୍ରରେ କେନ୍ଦ୍ର ସରକାରଙ୍କର ପଦକ୍ଷେପଗୁଡିକ ଉପରେ ଆଲୋକପାତ କରି ପ୍ରଧାନମନ୍ତ୍ରୀ କହିଥିଲେ ଯେ ବିଗତ ସାଢେ ଚାରି ବର୍ଷ ମଧ୍ୟରେ ମେଟ୍ରୋ ପାଇଁ 400 କିମିର ପରିଚାଳନା ନେଟୱାର୍କ ନିର୍ମାଣ କରାଯାଇଛି । ସେ କହିଥିଲେ ଯେ ଦେଶରେ ଆହୁରୀ 800 କିମିର ମେଟ୍ରୋ ନେଟୱାର୍କ ନିର୍ମାଣ କାର୍ଯ୍ୟ ଜାରୀ ରହିଛି । ସାଧାରଣ ଗମନାଗମନ କାର୍ଡ, ଗୋଟିଏ ରାଷ୍ଟ୍ର, ଗୋଟିଏ କାର୍ଡର ଲାଭ ଉପରେ ପ୍ରଧାନମନ୍ତ୍ରୀ ଆଲୋକପାତ କରିଥିଲେ । ସେ କହିଥିଲେ ଯେ ସ୍ୱଦେଶରେ ପ୍ରସ୍ତୁତ ହୋଇଥିବା ଏହି କାର୍ଡ, ଡେବିଟ କାର୍ଡ ସହିତ ମିଶ୍ରଣ କରି ଏବଂ ଏହିଭଳି କାର୍ଡ ପ୍ରସ୍ତୁତ କରିବା ପାଇଁ ଅନ୍ୟ ଦେଶଗୁଡିକ ଉପରେ ଭାରତର ନିର୍ଭରଶୀଳତାକୁ ସମାପ୍ତ କରାଯାଇଛି । ବିଶ୍ୱରେ ବହୁତ କମ ଦେଶ ପାଖରେ ଏହିଭଳି ପରିବହନ କାର୍ଡ ଥିବା କଥା ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ସରକାର ସାମଗ୍ରିକ ଭାବେ ସମାଧାନ ପାଇଁ କାର୍ଯ୍ୟ କରିଥାନ୍ତି । ଦେଶର ସମସ୍ତ ନାଗରିକ ସୁବିଧାରେ ଜୀବନଯାପନ କରିପାରିବା ସଂକଳ୍ପ ସୁନିଶ୍ଚିତ କରିବା ପାଇଁ ସରକାର କାର୍ଯ୍ୟରତ ବୋଲି ସେ ପୁନରାବୃତ୍ତି କରିଥିଲେ ।
ମହାରାଣା ପ୍ରତାପଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାରଣା ପ୍ରତାପଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ତାଙ୍କ ଜନ୍ମ ବାର୍ଷିକୀରେ ବୀରତ୍ୱ ଏବଂ ପରାକ୍ରମର ପ୍ରତିମୂର୍ତ୍ତି ମହାରଣା ପ୍ରତାପଙ୍କୁ ପ୍ରଣାମ । ତାଙ୍କର ସାହସ ଏବଂ ସଂଗ୍ରାମର କଥା ଦେଶବାସୀଙ୍କୁ ପ୍ରେରଣା ଯୋଗାଇବ ।”
ନମନୀୟ ଓ ବୈଶ୍ୱିକ ଏଲଏନଜି ବଜାର ସୃଷ୍ଟି ଲାଗି ଭାରତ-ଜାପାନ ସହଯୋଗ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ଏକ ନମନୀୟ, ଲିକ୍ୟୁଇଡ ଏବଂ ବୈଶ୍ୱିକ ଏଲଏନଜି ବଜାର ସୃଷ୍ଟି କରିବା ଉଦ୍ଦେଶ୍ୟରେ ଭାରତ-ଜାପାନ ମଧ୍ୟରେ ଏକ ସହଯୋଗ ବୁଝାମଣା ହେବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ବୁଝାମଣା ପ୍ରସ୍ତାବକୁ ଅନୁମୋଦନ କରାଯାଇଛି । ବୁଝାମଣା ବଳରେ ଭାରତ-ଜାପାନ ମଧ୍ୟରେ ଶକ୍ତି କ୍ଷେତ୍ରରେ ଦ୍ୱିପାକ୍ଷିକ ସମ୍ପର୍କ ବୃଦ୍ଧି ପାଇବ । ଅଧିକନ୍ତୁ ଭାରତ କୌଣସି ଗୋଟିଏ ରାଷ୍ଟ୍ର ଉପରେ ନିର୍ଭର ନ କରି ଜାପାନ ଭଳି ବିଭିନ୍ନ ସୂତ୍ରରୁ ପ୍ରାକୃତିକ ବାଷ୍ପ ଆମଦାନୀ କରିବ । ଫଳରେ ଭାରତକୁ ପ୍ରାକୃତିକ ବାଷ୍ପ ଯୋଗଣ ସର୍ବଦା ସୁନିଶ୍ଚିତ ହୋଇପାରିବ । ଏହାଛଡା ଆମ ଦେଶରେ ବ୍ୟବହାରକାରୀମାନଙ୍କୁ ପ୍ରାକୃତିକ ବାଷ୍ପ ପ୍ରତିଯୋଗୀତାମୂଳକ ମୂଲ୍ୟରେ ମିଳିବ ଏବଂ ଶକ୍ତି ନିରାପତ୍ତାକୁ ସୁଦୃଢ଼ କରିବ । ପ୍ରସ୍ତାବିତ ବୁଝାମଣା ବଳରେ ଏଲଏନଜି କଂଟ୍ରାକ୍ଟ, ଗନ୍ତବ୍ୟସ୍ଥଳ ପାଇଁ କଟକଣା ଧାରାର ଉଚ୍ଛେଦ ଏବଂ ଏଲଏନଜି ସ୍ପଟ ଦର ସୂଚକାଙ୍କ ସ୍ଥିରିକରଣ ନେଇ ଏକ ସୁପରିକଳ୍ପିତ ଫ୍ରେମୱାର୍କ ପ୍ରତିଷ୍ଠା କରାଯିବ । ଭାରତ ଓ ଜାପାନ ବିଶ୍ୱରେ ଅଧିକ ଶକ୍ତି ଉପଯୋଗ କରୁଥିବା ରାଷ୍ଟ୍ରମାନଙ୍କ ମଧ୍ୟରେ ଅଗ୍ରଣୀ । ଏବେ ଜାପାନ ହେଉଛି ବିଶ୍ୱର ସର୍ବାଧିକ ଏଲଏନଜି ଆମଦାନୀ କରୁଥିବା ରାଷ୍ଟ୍ର ଏବଂ ଭାରତ ଏହି ତାଲିକାର ଚତୁର୍ଥ ସ୍ଥାନରେ ରହିଛି । ଜାନୁୟାରୀ 2016ରେ ଜାପାନ-ଭାରତ ଶକ୍ତି ସହଭାଗୀତା ବୁଝାମଣା ଅନୁଯାୟୀ ଦୁଇ ପକ୍ଷ ଏକ ସୁନିର୍ଦ୍ଧାରିତ ଶକ୍ତି ବଜାର ପ୍ରତିଷ୍ଠା କରିବା ଏବଂ ବବିଧ ସୂତ୍ରରୁ ତରଳ ପ୍ରାକୃତିକ ବାଷ୍ପ ଆହରଣ କରି ଏକ ବଡ ଆନ୍ତର୍ଜାତିକ ବଜାର ଗଠନ କରିବା ଉପରେ ସହମତ ହୋଇଛନ୍ତି ।
କ୍ୱାଡ ଶିଖର ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ଉଦ୍‌ଘାଟନୀ ଅଭିଭାଷଣ

ରାଷ୍ଟ୍ରପତି ବାଇଡେନ ! ପ୍ରଧାନମନ୍ତ୍ରୀ ମୋରିସନ ! ପ୍ରଧାନମନ୍ତ୍ରୀ ସୁଗା! ପ୍ରଥମ ଫିଜିକାଲ କ୍ୱାଡ୍ ଶିଖର ସମ୍ମିଳନୀର ଏହି ଐତିହାସିକ ପ୍ର୍ରୟାସ ପାଇଁ ରାଷ୍ଟ୍ରପତି ବାଇଡେନଙ୍କୁ ଅନେକ ଅନେକ ଧନ୍ୟବାଦ । ୨୦୦୪ମସିହାର ସୁନାମୀ ପରେ ଆମେ ୪ଟି ଯାକ ଦେଶ ଭାରତ-ପ୍ରଶାନ୍ତ ମହାସାଗରୀୟ କ୍ଷେତ୍ର କଲ୍ୟାଣ ପାଇଁ ଏକଜୁଟ୍ ହୋଇଥିଲେ । ଆଜି ଯେତେବେଳେ ବିଶ୍ୱ କୋଭିଡ-୧୯ ମହାମାରୀର ମୁକାବିଲା କରୁଛି ସେତେବେଳେ କ୍ୱାଡ୍ ଉପରେ ଆମେ ପୁଣି ଥରେ ମାନବିକତାର ମଙ୍ଗଳ ସକାଶେ ଏକଜୁଟ ହୋଇଛୁ । ଆମର କ୍ୱାଡ୍ ଭ୍ୟାକସିନ୍ ପ୍ରୟାସ ଭାରତ-ପ୍ରଶାନ୍ତ ମହାସାଗରୀୟ ଦେଶଗୁଡିକ ପାଇଁ ଏକ ବଡ ସହାୟତା । ଆମର ସହଭାଗୀ ଗଣତାନ୍ତ୍ରିକ ମୂଲ୍ୟବୋଧ ଆଧାରରେ କ୍ୱାଡ୍ ଦ୍ୱାରା ସକରାତ୍ମକ ଚିନ୍ତାଧାରା, ସକରାତ୍ମକ ଦୃଷ୍ଟିଭଙ୍ଗୀ ସହିତ ଆଗକୁ ବଢିବାକୁ ନିଷ୍ପତ୍ତି ନିଆଯାଇଛି । ଯୋଗାଣ ଶୃଙ୍ଖଳ ହେଉ ବା ବିଶ୍ୱ ନିରାପତ୍ତା, ଜଳବାୟୁ କାର୍ଯ୍ୟକ୍ରମ ହେଉ ବା କୋଭିଡ-୧୯ ମୁକାବିଲା କିମ୍ବା ପୁଣି ପ୍ରଯୁକ୍ତି ସହଯୋଗ ହେଉ । ଏହି ସବୁ ବିଷୟଗୁଡିକରେ ନିଜର ମିତ୍ରମାନଙ୍କୁ ସହ ଆଲୋଚନା କରିବାରେ ମୋତେ ବହୁତ ଖୁସି ମିଳିବ । ଆମ କ୍ୱାଡ୍ ଏକ ପ୍ରକାରର ‘ଫୋର୍ସ ଫର ଗ୍ଲୋବାଲ ଗୁଡ୍‌’ ବା “ବିଶ୍ୱକଲ୍ୟାଣ ପାଇଁ ଏକ ଶକ୍ତି” ରୂପରେ କାର୍ଯ୍ୟ କରିବ । ମୁଁ ଆଶାବାଦୀ କ୍ୱାଡ୍‌ରେ ଆମ ସହଯୋଗ ଭାରତ-ପ୍ରଶାନ୍ତ ମହାସାଗରୀୟ କ୍ଷେତ୍ରରେ ଓ ସମଗ୍ର ବିଶ୍ୱରେ ଶାନ୍ତି ଓ ସମୃଦ୍ଧିକୁ ସୁନିଶ୍ଚିତ କରିବ ।
ଲାଓସରେ ଚତୁର୍ଦ୍ଦଶ ଆସିଆନ-ଭାରତ ଶିଖର ବୈଠକ ଏବଂ ଏକାଦଶ ପୂର୍ବ ଏସିଆ ସମ୍ମିଳନୀରେ ଯୋଗଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲାଓସର ରାଜଧାନୀ ଭିଏଣ୍ଟିଆନେଠାରେ ଅନୁଷ୍ଠିତ ହେବାକୁ ଥିବା ଚତୁର୍ଦ୍ଦଶ ଆସିଆନ-ଭାରତ ଶିଖର ବୈଠକ ଏବଂ ଏକାଦଶ ପୂର୍ବ ଏସିଆ ସମ୍ମିଳନୀରେ ଅଂଶଗ୍ରହଣ କରିବେ । 7 ଓ 8 ତାରିଖ ଦୁଇ ଦିନ ଧରି ଏହି ସମ୍ମିଳନୀ ଅନୁଷ୍ଠିତ ହେବାର କାର୍ଯ୍ୟକ୍ରମ ରହିଛି । ପ୍ରଧାନମନ୍ତ୍ରୀ ତାଙ୍କ ଫେସବୁକ୍ ଏକାଉଂଟରେ ଏହି ବିଷୟରେ ସୂଚନା ଦେଇଛନ୍ତି:- “ମୁଁ 7 ଓ 8 ତାରିଖ ଦୁଇ ଦିନ ଧରି ଲାଓସର ରାଜଧାନୀ ଭିଏଣ୍ଟିଆନେଠାରେ ଅନୁଷ୍ଠିତ ହେବାକୁ ଥିବା ଚତୁର୍ଦ୍ଦଶ ଆସିଆନ-ଭାରତ ଶିଖର ବୈଠକ ଏବଂ ଏକାଦଶ ପୂର୍ବ ଏସିଆ ସମ୍ମିଳନୀରେ ଭାଗ ନେବାକୁ ଯିବି । ତୃତୀୟ ଥର ପାଇଁ ମୁଁ ଏହି ଶିଖର ବୈଠକରେ ଯୋଗଦେଉଛି । ଆମର ପ୍ରାଚ୍ୟମୁଖୀ ନୀତି (Look East Policy) ମଧ୍ୟରେ ଆସିଆନ ଏକ ପ୍ରମୁଖ ଭାଗିଦାର ଗୋଷ୍ଠୀ । ଏହି ନୀତି ଆମର ଉତ୍ତର-ପୂର୍ବାଞ୍ଚଳର ଆର୍ଥିକ ବିକାଶ ପାଇଁ ଅତ୍ୟନ୍ତ ଗୁରୁତ୍ୱପୂର୍ଣ୍ଣ । ଏହି ଅଞ୍ଚଳରେ ପାରମ୍ପରିକ ଓ ଅଣପାରମ୍ପରିକ ନିରାପତ୍ତା ଆହ୍ୱାନଗୁଡିକର ମୁକାବିଲା କରିବା ତଥା ନିରାପତ୍ତାଜନିତ ସ୍ୱାର୍ଥର ସୁରକ୍ଷା ଲାଗି ଆସିଆନ ସହିତ ଆମର ରଣନୀତିକ ଭାଗିଦାରୀତା ବହୁତ ମହତ୍ୱପୂର୍ଣ୍ଣ । ସେହିପରି ପୂର୍ବ ଏସିଆ ସମ୍ମିଳନୀ ହେଉଛି ଏକ ଅଗ୍ରାଧୀକାର ଆନ୍ତର୍ଜାତିକ ମଞ୍ଚ ଯେଉଁଠାରେ ଏସିଆ ପ୍ରଶାନ୍ତମହାସାଗର ଅଞ୍ଚଳ ପ୍ରତି ଆହ୍ୱାନ ଏବଂ ସୁବିଧାସୁଯୋଗ ନେଇ ବ୍ୟାପକ ବିଚାରବିମର୍ଷ କରାଯାଇଥାଏ । ଦକ୍ଷିଣ ପୂର୍ବ ଏସିଆର ରାଷ୍ଟ୍ରମାନଙ୍କ ସହ ଭାରତର ନିବିଡ ଐତିହାସିକ ସମ୍ପର୍କ ରହିଆସିଛି । ଏହି ରାଷ୍ଟ୍ରମାନଙ୍କ ସହ ଆମର ଯୋଗସୂତ୍ର, ସମ୍ପର୍କ ଓ ସେମାନଙ୍କ ପ୍ରତି ଆଭିମୁଖ୍ୟକୁ ଗୋଟିଏ ଶଦ୍ଦରେ କହିବାକୁ ଗଲେ ତା’ହେଲା – ସଂଯୋଗୀକରଣ । ଆମେ ଭୌତିକ ଓ ଡିଜିଟାଲ ସଂଯୋଗୀକରଣକୁ ପରିବ୍ୟାପ୍ତ କରିବାକୁ ଆଗ୍ରହୀ ଅଛୁ; ଏହିସବୁ ରାଷ୍ଟ୍ରର ଜନସାଧାରଣଙ୍କ ମଧ୍ୟରେ ପାରସ୍ପରିକ ସମ୍ପର୍କ ବୃଦ୍ଧି ଦେଖିବାକୁ ଚାହୁଁଛୁ; ଆମ ଦେଶ ଦେଶ ମଧ୍ୟରେ ପ୍ରତିଷ୍ଠାନଗତ ସମ୍ବନ୍ଧକୁ ଆହୁରି ମଜବୁତ କରିବାକୁ ଚାହୁଁଛୁ; ଆମ ଲୋକମାନଙ୍କର ହିତସାଧନ ପାଇଁ ଏକ ସୁସଂଯୋଜିତ ଆଧୁନୀକ ବିଶ୍ୱର ନିର୍ମାଣ ଦିଗରେ ଆଗ୍ରହୀ ଅଛୁ । ଏହି ଗସ୍ତ କାଳରେ ଶିଖର ବୈଠକରେ ଭାଗନେଉଥିବା ରାଷ୍ଟ୍ରନେତାମାନଙ୍କ ସହ ମୁଁ ବ୍ୟାପକ ମତ ବିନିମୟ କରିବାର ସୁଯୋଗ ପାଇବି । ଏହି ସମୟରେ ସବୁ ଅଂଶୀଦାର ଦେଶମାନଙ୍କ ସହ ଦ୍ୱିପାକ୍ଷିକ ସ୍ୱାର୍ଥଜଡିତ ପ୍ରସଙ୍ଗ ନେଇ ଆଲୋଚନା ହେବ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।